Plaaslike mooigoed vir jou huis
JY LEES NOU Plaaslike mooigoed vir jou huis
Ons spog met plaaslike ontwerpers en kunstenaars se kreatiwiteit. Van pragtige sakke vir jou muur tot 'n boekrak, kombuisgoed en plaaslike lap.
3 kreatiewe jong manne, Luke, James en Nhlanhla, die eienaars van Pedersen + Lennard en het die meubels op die foto hiernaas ontwerp en gemaak. SARIE se dekor-redakteurs, Anita Rossouw en Lounette Fourie het vinnig met hulle gesels.
Is julle vriende of net sakevennote?
Ons het beslis te veel pret om te ernstig te word.
Lê julle ook wakker oor die resessie?
Luke: Watter resessie?
James: Resessie = geleenthede.
Was die ontwerpskou Design Indaba vir julle die moeite werd?
Ja, behalwe plaaslik, het ons ook bestellings uit Frankryk, Australië en Nederland gekry.
Die meubelontwerpers het met hierdie slim, "deursigtige" lessenaar (R6 700), lamp (R300) en emmerstoel (R950) vorendag gekom. Die sitplek lig op vir ekstra pakplek in die emmer en is in 7 kleure beskikbaar. Die selfkleefaansteekbord (vanaf R450) is van Flowermill en in verskillende groottes en ontwerpe beskikbaar. Die leers (R69,99 elk) is van Mr Price Home en die notaboek (R120) van Veldt. Die Palmtalkkoordlose telefoon (R899) is landwyd by Telkom Direct-winkels te koop.
Maak jou boekrak 'n boeiende uitstalplek deur boeke af te wissel met items soos geraamde foto's of skilderye, 'n mooi vaas of ornament.
Die boekrak en stoel is van die bekende meubelontwerper Haldane Martin. Die boekrak bestaan uit soliede SA dennehoutblokke en klik met sterk magnete aan mekaar. Die 200 x 400 cm-blok kos R587 en die 400 x 400 cm-blok R781. Die Zulu Mamastoel (R4 591) word van 'n sterk staalraam en herwonne gevlegte plastiek gemaak. Dis beskikbaar in 7 kleure. Die beeldhouwerke is van Frank van Reenen (www.frank.co.za). Pryse op aanvraag. Die geraamde Karoo-landskap-foto (R2 500) is van Ryno. Nguni-vel stilis se eie.
Die vadoeke is van Skinny laMinx, beskikbaar by O.live en Blink. Die bont breekgoed is van Liesel Trautman (oorgroot koppies van R150, bakkies R180, bordjies R130). Die groen bakkies (van R45) is van Wonki Ware, beskikbaar by Blink. Die teeblikkies is van Afro Coffee. Die glase (R55 elk) en houtvysel (R450) is van Nap. Die houtborde (R180 elk) is van O.live. Ander items stilis se eie.
Hierdie vase (van R250) van keramiekkunstenaar Lisa Firer lyk soos laslapwerk. Of jy nou 'n enkele blom of 'n hele bos, of glad nie blomme daarin rangskik nie, dit bly asemrowend mooi. Te koop by Maya Prass.
Die tekstiel-kunstenaar Jesse Breytenbach het 'n aanlynwinkel waar sy haar unieke materiale, linte en kaartjies verkoop. Sy het ook klaarvervaardigde sakkies, oorgetrekte boekies, kussingslope, en haar materiale verkoop goed. 'n Handbedrukte stuk materiaal van sowat 48 x 68 cm kos van R105, lint van R30 p.m. en 'n oorgetrekte boekie R110.